Aicina iepazīt skolu piedāvājumus – Ventspils 4. vidusskola
Ģimeniska skola ar uzsvaru uz lasītprasmi
Ventspils 4. vidusskolā šajā mācību gadā uzņems divas 1. klases, bērnu skaitu noteiks pašvaldība. Skolas direktore Inga Bužoka iesaka skolu izvēlēties tad, ja ģimenes vērtības sakrīt ar skolas vērtībām, proti, cieņa, godīgums un atbildība. Šajā skolā bērns pēc pamatizglītības ieguves, ja ir vēlme un potenciāls, var turpināt mācības vidusskolas posmā. Skolā mācās vairāk  kā 600 skolēnu.
Skolas vadībai ir svarīgi, lai skolas vide būtu ģimeniska. Skolas moto ir Es piedalos, un atbilstoši tam skolas kolektīvs aicina gan bērnus, gan vecākus iesaistīties un piedalīties skolas dzīvē. Sākumskolas klasēm tradicionāli ir kopīgi Ziemassvētku pasākumi kopā ar vecākiem. Arī klasē tiek  rīkoti  kopīgi pasākumi vai izbraukumi bērniem kopā ar vecākiem, tādējādi radot iespēju savstarpēji labāk  iepazīties un veidot vienotu kolektīvu.
Pirmklasnieki ar savu pirmo audzinātāju,  katru dienu tiksies Rīta apļu sarunās un būs kopā dienas lielāko daļu, mācot latviešu valodu, matemātiku, dabaszinības, vizuālo mākslu, sociālās zinības, dizainu un tehnoloģijas. Kopā pavadīs trīs mācību gadus!  Tas skolēniem ļauj vieglāk adaptēties skolā, bet vecākiem izprast skolas un ģimenes sadarbību. «Vairākus gadus mums primāra ir lasītprasmes attīstīšana, jo tas ir pamatu pamats sekmīgam mācību procesam. Lai to veicinātu, skolā notiek dažādas lasītprasmes aktivitātes, kā arī liela nozīme ir ģimenes atbalstam – lasīšanai kopā mājās» stāsta direktore.
Līdzās vispārējās pamatizglītības programmai skola piedāvā programmu bērniem ar valodas traucējumiem – šiem bērniem skola papildus nodrošina divas logopēdiskās nodarbības nedēļā pie speciālista, kurš sniedz ieteikumus gan skolotājiem, gan vecākiem.
Jaunajā mācību gadā 1. klašu skolotājas būs Imandra Jāne un Dace Āboliņa. Abām skolotājām ir liela pieredze darbā ar sākumskolas skolēniem un savstarpējā sadarbība, tādējādi nodrošinot līdzvērtīgu mācību procesa plānošanu paralēlajās klasēs.
Skolēniem dienas vidū ir pusdienas stunda, un tās laikā bērni ne tikai dodas pusdienās, bet atlikušajā laikā kopā ar savu skolotāju dodas ārā. «Tas bērniem ir gan kustību aktivitāšu, gan atpūtas laiks svaigā gaisā.  Atelpas mirklis dienas vidū –lai pēc tam atkal turpinātu mācīties,» norāda direktore.
Mācības 1. klasē notiek līdz aptuveni 13.40. Pirmajās divās klasēs ir piedāvāta arī pagarinātās dienas grupa līdz 15.30, apvienotā grupa līdz 16.00. Pagarinātās dienas grupas laikā bērns var veikt uzdotos mājas darbus – rakstu darbus prasmju attīstīšanai un nostiprināšanai, spēlēt attīstošās spēles, vienkārši pagaidīt vecākus,– vai arī doties uz mākslas nodarbībām, ko piedāvā skola. «Mēs vēlamies katra bērna talantu pamanīt un izkopt,» uzsver direktore. Skolas tradicionāla vērtība līdzās mākslas nodarbībām ir koris. 
Skolas atrašanās vieta ļauj ātri un ērti nokļūt Jaunrades namā, mūzikas vai mākslas skolā, kā arī uz sporta nodarbībām.
Ikviens, kurš to vēlas, skolā var iesaistīties Ekoskolas aktivitātēs, kas ir integrētas arī mācību stundās. Bērni klasēs mācās šķirot atkritumus, mācību procesā daudz ko audzē, pēta, izzina. Skolā tiek realizēta sociāli emocionālās mācīšanās programma “Līderis manī” un 365 dienas bez pāridarījumiem programma “KiVa”.
Atvērto durvju diena – tikšanās ar vecākiem notiks 5. martā plkst. 17.30
16.02.2026.
